Polisie stuit transitorooftogFoto: SAPD Die polisie in Limpopo het Saterdagoggend ŉ beplande transitorooftog gestuit nadat hulle ŉ wenk van die publiek ontvang het. Lt.kol. Moatshe Ngoepe, woordvoerder van die polisie, het gesê lede van die gemeenskap in Mokopane (Potgietersrus) het die polisie ingelig van die beplande rooftog en die verskillende eenhede van die polisie het die vermeende rowers net buite die dorp voorgekeer. “Ons het ŉ wit Ford Ranger-voertuig afgetrek en in die proses het ŉ skietgeveg tussen die verdagtes en die polisie ontstaan. Twee van die verdagtes is doodgeskiet en een is ernstig gewond,” het Ngoepe gesê. Hy het gesê twee ander verdagtes was ongedeerd en is in hegtenis geneem. Die verdagtes wat doodgeskiet en gewond is, is almal tussen die ouderdomme van 26 en 44 jaar oud. Hulle is reeds geïdentifiseer, het Ngoepe gesê. “Daar is ook op ŉ R5-geweer, twee 9 mm-pistole en die Ford Ranger, wat in Westernburg buite Polokwane gekaap is, beslag gelê.” Hy het gesê die polisie ondersoek nog waar die vuurwapens vandaan kom. Twee van die verdagtes sal Maandag in die Mokopane-landdroshof verskyn. Lt.genl. Nneke Ledwaba, die provinsiale polisiekommissaris, het die polisiebeamptes gelukgewens met hul vinnige optrede om die verdagtes vas te trek.